Staatskaping-verslag: ‘Dit is in openbare belang’Lede van die EFF het buite die hof betoog. Regter Dunstan Mlambo, adjunk-regter-president Phineas Mojapelo en regter Dawie Fourie het die saak in die hooggeregshof in Pretoria aangehoor. Zuma, Des van Rooyen, minister van samewerkende regering en tradisionele sake, en Mosebenzi Zwane, minister van minerale hulpbronne, wil ’n interdik bekom om die uitreiking van adv. Thuli Madonsela se finale verslag te keer. Adv. Etienne Labuschagne SC, namens die DA, het aangevoer sy kliënt het ŉ reg om toegang tot die bevindinge van Madonsela se verslag te kry aangesien hulle een van die partye is wat die ondersoek aangevra het na bewerings van staatskaping. Labuschagne het aangevoer dit is in openbare belang dat die inhoud van die verslag bekendgemaak word. Adv. Thembeka Ngcukaitobi, namens die EFF, het gesê sy kliënt het ŉ reg om ŉ aansoek in te dien. Hy het gesê die publiek het ŉ reg om te weet wat in die verslag staan en dat politieke partye ŉ belang in landsake het. Adv. Dali Mpofu SC, namens die UDM en Cope, het aangevoer dat sy kliënte verteenwoordiging in die Nasionale Vergadering het en dat die openbare beskermer se verslae deur die parlement ontvang word. Mpofu het gesê Zuma is bang hy word herroep of daar word ŉ mosie van wantroue in hom ingestel. “Indien die bewerings wat gemaak word waar is, beteken dit die president het strydig met die Grondwet opgetree.” Adv. Nicole Lewis, namens Vytjie Mentor, het gesê haar kliënt het sekere openbaarmakings gedoen en dit was moontlik die katalisator vir die versoek om ondersoek in te stel na staatskaping. “Sy was gevolglik deel van die openbare beskermer se ondersoek en as lid van die publiek het sy ŉ reg op die verslag.” Adv. Anthea Platt SC, namens Zuma, het gesê hulle staan al die aansoeke om tot die saak toe te tree teen. Sy het gesê die president het sekere prosedurele regte, wat die publiek nie het nie. Sy het aangevoer dat Zuma se aansoek “om sy regte uit te oefen”, naamlik om vrae aan getuies wat in die verslag genoem is te vra, nie ŉ invloed op die ander partye sal hê nie. Die saak is hierna vir 15 minute verdaag. Die onderskeie partye se regsverteenwoordigers het hierna geantwoord op Platt se voorlegging. Adv. Stephen du Toit, namens Van Rooyen, het hierna gesê hy kort nog tyd om te reageer op die EFF se aansoek om toe te tree tot Van Rooyen se aansoek. Van Rooyen het Maandag weer ŉ aansoek ingedien om te verhoed dat die verslag bekendgemaak word. Van Rooyen het vroeër vandeesmaand vir die eerste keer ŉ hofaansoek ingedien. Die regters het die saak hierna tot 14:15 uitgestel.